A Bizottság határozata
(2001. augusztus 21.)
a tejre és a tejtermékekre vonatkozó behozatali szabályok alkalmazására vonatkozó részletes szabályok megállapításáról és vámkontingensek megnyitásáról szóló 1374/98/EK bizottsági rendelet 5. cikke alapján az Új-Zélandról behozott vaj gyártási folyamatra jellemző zsírtartalma szórásának megállapításáról, valamint a 2000/432/EK határozat hatályon kívül helyezéséről
(az értesítés a C(2001) 2175. számú dokumentummal történt)
(2001/651/EK)
A EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1670/2000/EK rendelettel [1] módosított, a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre [2],
tekintettel a legutóbb az 594/2001/EK rendelettel [3] módosított, a tejre és a tejtermékekre vonatkozó behozatali szabályok alkalmazására vonatkozó részletes szabályok megállapításáról és vámkontingensek megnyitásáról szóló, 1998. június 29-i 1374/98/EK bizottsági rendeletre [4] és különösen annak 9. cikke (9) bekezdésére,
mivel:
(1) Az 1374/98/EK rendelet XI. melléklete megállapítja a rendelet I. mellékletének 35. sorszáma alatt meghatározott szokásos piacrajutási kontingens alapján a Közösség területén szabad forgalomba bocsátott új-zélandi vaj zsírtartalmának ellenőrzésére szolgáló eljárást. Ez az eljárás statisztikai elveken alapszik. Ennek az eljárásnak lényeges eleme a Közösség területén a szabad forgalomba bocsátásra vonatkozó vámáru-nyilatkozat benyújtásának helye szerinti tagállamok ellenőrző hatóságai által már előre ismert, valamely meghatározott előírás alapján, valamely meghatározott gyártóüzemben készített vaj gyártási folyamatra jellemző zsírtartalma szórásának használata.
(2) Az új-zélandi Mezőgazdasági és Erdészeti Minisztérium Élelmiszer-biztosítási Hatósága (MAF Food) 2000. június 1-jén kelt levelében az 1374/98/EK rendelet 28. cikke (1) bekezdésének e) pontjával összhangban értesítette a Bizottságot hat gyártóüzem minden egyes termékvásárlási előírásának vonatkozásában a gyártási folyamatra jellemző szórásról. Ugyanezen rendelet 9. cikkének (9) bekezdése alapján a 2000/432/EK bizottsági határozat [5] jóváhagyta a gyártási folyamatra jellemző szórást.
(3) Az új-zélandi Mezőgazdasági és Erdészeti Minisztérium Élelmiszer-biztosítási Hatósága (MAF Food) 2000. szeptember 29-én kelt levelében az 1374/98/EK rendelet 28. cikke (1) bekezdésének e) pontjával összhangban értesítette a Bizottságot öt gyártóüzem minden egyes termékvásárlási előírásának vonatkozásában a felülvizsgált, gyártási folyamatra jellemző szórásról. Az egyes termékvásárlási előírásokhoz tartozó, gyártási folyamatra jellemző szórás megállapításához felhasznált számítási eljárást felülvizsgálták, mivel ennek a szórásnak egyik lényeges elemét nem vették figyelembe. Ezen kívül az említett hat gyártóüzem közül az egyik a szokásos piacrajutási kontingens alapján már nem állít elő vajat. A felülvizsgált számok képezték az ellenőrzés és az új-zélandi hatóságokkal folytatott későbbi megbeszélések tárgyát, amelyek végső eredményeképpen a korábban bejelentett számok az új-zélandi hatóságok 2001. július 20-án kelt levelében megerősítést nyertek.
(4) Az 1374/98/EK rendelet 9. cikkének (9) bekezdésében előírtak szerint a bejelentett felülvizsgált, gyártási folyamatra jellemző szórásokat jóvá kell hagyni, és közölni kell a tagállamokkal, továbbá hatálybalépésük napját 2001. augusztus 22-ében kell meghatározni. Ugyanakkor az egyértelműség kedvéért, a 2000/432/EK határozatot hatályon kívül kell helyezni,
ELFOGADTA EZT A RENDELETET:
1. cikk
A gyártási folyamatra jellemző szórások - amelyekről az új-zélandi MAF Food a Bizottságot 2000. szeptember 29-i levelében értesítette, és amelyeket ennek a határozatnak a melléklete sorol fel - jóváhagyásra kerültek. Ezek a szórások arra az import vajra vonatkoznak, amelyre 2001. augusztus 22-ével kezdődően IMA 1 bizonyítványokat állítottak ki.
2. cikk
A 2000/432/EK határozat hatályát veszti.
A határozatot továbbra is alkalmazni kell arra az import vajra, amelyre az IMA 1 bizonyítványokat 2001. augusztus 22-ét megelőzően állították ki.
3. cikk
Ennek a határozatnak a tagállamok a címzettjei.
Kelt Brüsszelben, 2001. augusztus 21-én.